Komisjoni määrus (EMÜ) nr 1184/91,

6. mai 1991,

millega kehtestatakse Portugali teraviljatootjate suhtes toetuskava üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 11. detsembri 1990. aasta määrust (EMÜ) nr 3653/90, millega kehtestatakse Portugali teravilja- ja riisituru ühist korraldust reguleerivad üleminekumeetmed, [1] eriti selle artiklit 10,

ning arvestades, et:

määrusega (EMÜ) nr 3653/90 kehtestatakse toetus turustatud või sekkumisametile müüdud teatavate teraviljade tootjatele; määratleda tuleks mõiste "turul müüma";

toetuskava rahuldavaks toimimiseks peaksid liikmesriigid kontrollima, et toetust antakse vastavalt sätestatud tingimustele; toetusetaotlus peab seepärast sisaldama kontrollimiseks hädavajalikku miinimumteavet;

tõhusa kohaldamise eesmärgil tuleks ette näha esitatud taotluste õigsuse pisteline kontrollimine kohapeal; kõnealused kontrollimised peavad hõlmama piisava hulga toetusetaotlusi;

tuleks ette näha toetuse tagastamine alusetult makstud summade korral ja asjakohased sanktsioonid valeandmete esitamise eest;

toetuskava rahuldavaks toimimiseks tuleks ette näha toetusetaotluses esitatud andmete sisestamine arvutisse;

käesoleva määrusega ettenähtud meetmed on kooskõlas teravilja korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 3653/90 artiklis 3 nimetatud toetust antakse Portugali teraviljatootjatele käesolevas määruses ettenähtud korras.

Artikkel 2

1. Kõnealust toetust makstakse tootjale või tema volitatud esindajale nõukogu määruse (EMÜ) nr 2727/75 [2] artikli 1 punktis a nimetatud teraviljakoguste eest, mis on tootja talumajapidamises kasvatatud ja mille kohta on esitada tõend, et nad on turul müüdud.

2. Käesolevas määruses tähendab mõiste "turul müüma", et tootja müüb teravilja terade kujul varumis-, kaubandus- või töötlemisettevõtetele, teistele tootjatele või sekkumisametile.

Artikkel 3

1. Portugali asutused maksavad toetust artiklis 2 nimetatud tootja või tema volitatud esindaja taotlusel.

2. Toetusetaotlused saadetakse INGAsse koos kõikide teraviljaliikide kronoloogilise müüginimistuga, milles on märgitud müüdud kogus.

Alla 40-tonniste koguste müümiseks esitavad tootjad iga majandusaasta kohta üheainsa taotluse.

3. Majandusaasta viimane taotlus esitatakse hiljemalt järgmise majandusaasta 31. juuliks.

4. Portugali asutused maksavad toetust hiljemalt taotluse vastuvõtmiskuule järgneva kuu lõpuks.

Artikkel 4

1. Käesolevas määruses nimetatud toetuse saamiseks esitavad teraviljatootjad, v.a maisi ja sorgo tootjad, pädevale asutusele igal aastal hiljemalt 30. aprilliks põllukultuurideklaratsiooni, näidates selles kõikide teraviljaliikide külvialad ja nende asukoha katastriandmete või nende alade eest vastutava asutuse poolt võrdväärsena tunnustatud andmete, nagu näiteks kaardi või aero- või satelliitfoto alusel, mis võimaldab kontrolliasutustel kõnealuste alade asukoht selgelt kindlaks teha.

1991. aasta teraviljasaagi deklaratsioonid tuleb esitada hiljemalt 31. maiks 1991. Maisi ja sorgo puhul on põllukultuurideklaratsiooni esitamistähtpäevaks 30. juuni.

2. Pädev asutus registreerib tootja deklaratsiooni ja annab sellele registreerimisnumbri.

Artikkel 5

Artiklis 2 nimetatud tõendiks, et teraviljad on müüdud, tuleb esitada iga müügi kohta kuupäevaga arve, millel on näidatud ostja nimi, tootja nimi ja artiklis 4 mainitud deklaratsiooni registreerimisnumber, iga teravilja müüdud kogus ning teraviljade üleandmise kuupäev.

Artikkel 6

Artiklis 5 osutatud ostjad hoiavad riigi pädevale ametiasutusele kättesaadavana raamatupidamisaruande, mis sisaldab eelkõige:

a) teravilja tarninud tootjate või ettevõtjate nimesid ja aadresse;

b) eespool kirjeldatud tarnekoguseid kõikide teraviljaliikide kohta ja nende üleandmise kuupäeva.

Artikkel 7

1. Et toetuse andmise tingimusi täita, loovad Portugali asutused kohapeal halduskontrollisüsteemi.

Kõnealused asutused kontrollivad esitatud taotluste ja artiklis 4 osutatud põllukultuurideklaratsioonide õigsust pisteliselt kohapeal.

2. Põllukultuurideklaratsioonide kontrollimine kohapeal hõlmab vähemalt:

- 5 % põllukultuurideklaratsioonidest, mis on esitatud väiksemate kui 25 ha alade kohta,

- 20 % põllukultuurideklaratsioonidest, mis on esitatud suuremate kui 25 ha, kuid väiksemate kui 250 ha alade kohta,

ja kõiki põllukultuurideklaratsioone, mis on esitatud suuremate kui 250 ha alade kohta.

Artikkel 8

1. Portugali asutused kontrollivad toetusetaotlustes nimetatud ostjaid kohapeal. Kontrollitakse artiklis 6 nimetatud raamatupidamisaruandeid ja see kontroll hõlmab vähemalt 20 % teraviljakoguseid, mille kohta toetusetaotlused on esitatud, ning 10 % kõnealuseid ostjaid.

Kõikide kohapeal kontrollimiste kohta koostatakse protokoll.

2. Majandusaasta lõpul teevad Portugali asutused kõikide toetusetaotluste ja nende juurde kuuluvate põllukultuurideklaratsioonide ristkontrolli. Kui kõnealuse kontrollimise käigus tuleb ilmsiks erinevus tootja toetusetaotluse ja tema tootmisvõimsuse vahel, vaatab liikmesriik kõik asjaomase tootja esitatud taotlused põhjalikult läbi.

Artikkel 9

1. Kui toetusetaotluste kontrollimisel ilmnevad erinevused, võrreldes tootja poolt esitatuga, jäetakse see tootja kõnealusel majandusaastal toetuskavast välja.

2. Alusetult saadud toetuse korral nõutakse asjassepuutuvad summad tagasi koos 15 % intressiga, mis arvutatakse toetuse maksmise ja hüvitamise vahel möödunud aja alusel. Tagasinõutavad summad makstakse toetust maksnud asutusele ja arvatakse maha Euroopa Põllumajanduse Arendus- ja Tagatisfondi tagatisrahastu poolt finantseeritud kulutustest.

3. Põllukultuurideklaratsioonide puhul astub Portugal vajalikud sammud, et valedeklaratsioonide eest määrata karistus. Ta teavitab komisjoni kõigist selleks võetud meetmetest.

Artikkel 10

Kui toetusetaotlus sisaldab teavet, mis on tahtlikult ebaõige või raske hooletuse tagajärg, kaotab taotleja õiguse saada toetust järgmisel majandusaastal.

Artikkel 11

Portugal võtab vajalikud meetmed käesoleva määruse kohaldamiseks, eeskätt kontrollimeetmete usaldusväärsuse tagamiseks. Selleks sisestatakse toetusetaotlustes esitatud andmed arvutisse.

Artikkel 12

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 6. mai 1991

Komisjoni nimel

komisjoni liige

Ray Mac Sharry

[1] EÜT L 362, 27.12.1990, lk 28.

[2] EÜT L 281, 1.11.1975, lk 1.

--------------------------------------------------